Национална компания „Железопътна инфраструктура“
Държавно предприятие Национална компания „Железопътна инфраструктура“, съкратено ДП НКЖИ, е държавно предприятие, което води началото си от „Български държавни железници“ (1885), която е сред най-старите държавни дружества в България след Освобождението.

На 1 януари 2002 г. Български държавни железници е разделено на 2 компании – „БДЖ“ ЕАД и ДП НКЖИ, съобразно Закона за железопътния транспорт, като ДП НКЖИ поема съответната част от активите и пасивите на Национална Компания „Български Държавни Железници“ по баланса, която част се отнася до железопътната инфраструктура, която е държавна собственост.

Централата на ДП НКЖИ е в сградата на бул. „Княгиня Мария Луиза“ № 110 в София.

Дейност 
Основният предмет на дейност на ДП НКЖИ е:
 осигуряване използването на железопътната държавна инфраструктура от лицензирани железопътни превозвачи при равнопоставени условия;
 извършване на дейности по развитието, ремонта, поддържането и експлоатацията на железопътната инфраструктура държавна собственост;
 събиране на инфраструктурни такси в размер, определен от Министерския съвет, по предложение на министъра на транспорта;
 разработване на графици за движение на държавните и частните влакове, съгласувано с превозвачите, а за пътническите железопътни превози – и с регионалните общини;
 управление на влаковата работа в железопътната инфраструктура държавна собственост при спазване на изискванията за безопасност, надеждност и сигурност;
 приемане на всички заявки за превоз от железопътните държавни и частни превозвачи;
 приемане и изпълнение на всички заявки, произтичащи от задълженията за обществени железопътни услуги;
 изготвяне, поддържане и съхраняване на регистър, съдържащ данни за земята и обектите на железопътната инфраструктура държавна собственост;
 осъществяване инвестиционната политика при развитието и модернизацията, поддържането и ремонта на железопътната инфраструктура държавна собственост за реализация на европейските критерии и стандарти.

ДП НКЖИ организира, осъществява и отговаря за изпълнението на своите задължения по дългосрочен договор, сключен между нея и държавата. ДП НКЖИ организира цялостната си дейност въз основа на проучвания, прогнози и програми за развитие на железопътната инфраструктура, държавна собственост, в съответствие с този договор.

В структурата на ДП НКЖИ има поделения на отдел „Управление на Движението на Влаковете и Гаровата Дейност“ (УДВГД) – София, Горна Оряховица, Пловдив, както и Център за Професионална Квалификация в София, намиращ се на бул. „Сливница“ № 216 в жилищен комплекс „Света Троица“.

Поддръжката на железопътната държавна мрежа се осъществява от железопътни секции (ЖПС) – в София, Пловдив, Горна Оряховица, Враца, Шумен, Бургас.

Дейностите в компанията са регламентирани от Закона за железопътния транспорт с подзаконовите нормативни актове по неговото прилагане и международните споразумения за железопътни превози, по които Република България е страна. Те са съобразени с изискванията на директивите на Европейската комисия, а именно:
 A) Директива 2001/12 за развитие на железниците от Общността;
 Б) Директива 2001/13 за лицензиране на железопътните предприятия;
 В) Директива 2001/14 за разпределението на капацитета на железопътната държавна инфраструктура, тарифирането на железопътната инфраструктура и сертифицирането по отношение на безопасността.

ДП НКЖИ осъществява международно научно-техническо сътрудничество чрез участието си в:
 Международния съюз на железниците (UIC),
 Международния комитет по транспортна политика (CIT),
 Европейския изследователски институт по железопътен транспорт (ERRI),
 Организацията за сътрудничество на железниците (ОСЖД),
 други международни организации.

Развива двустранно сътрудничество с чуждестранни сродни организации с цел повишаване на ефективността на железопътните превози.

Структура 
Държавно Предприятие „Национална Компания Железопътна инфраструктура“ има следната структура.

 Централно управление

 Предприятия

 Електроразпределение
 Сигнализация и Телекомуникации
 Управление на Движението на Влаковете и Гаровата Дейност
 София
 Пловдив
 Горна Оряховица
 Железопътни секции:
 София
 Враца
 Пловдив
 Горна Оряховица
 Шумен
 Бургас

Бележки

Външни препратки 
 Официален сайт

Компании за железопътна инфраструктура
Основани в България през 2002 година
Железопътни компании в България
Държавни предприятия в България
Транспортни компании в София